**BESZÁMOLÓ**

**A Szolnokon szakképzésben végzettséget szerző fiatalok helyben történő munkaerő-piaci elhelyezkedését támogató kísérleti gyakornoki programról**

**2016. július - október**

Szolnok Megyei Jogú Város Önkormányzata 2016. januárjában a „Szolnok Hazavár Program” egyik programelemeként indította el a gyakornoki programot három partner bevonásával a szakképzettséget szerzett szolnoki fiatalok számára. A kísérleti program megvalósításába a Szolnoki Műszaki Szakképzési Centrumot, mint a tanulókat biztosító intézményt; az F. Segura Hungária Kft-t, mint fogadó foglalkoztatót és az Impulzus Egyesületet, mint fejlesztő, mentoráló szervezetet vonta be az Önkormányzat.

A kísérleti program 2016. július 15-től 2017. augusztus 15-ig tart. Az együttműködő partnerek megállapodtak abban, hogy a program felénél értékelést végeznek és megfogalmazzák az eltelt időszak tapasztalataiból javaslataikat a 2017. évben meghirdetésre kerülő gyakornoki programhoz.

A 13 hónapos program célja, hogy a szakképzésben végzett fiatalok Szolnokon találják meg a számukra megfelelő munkahelyet és a jövőben a városban alapítsanak családot. A program rövidtávú célja, hogy a bevont fiatalok 13 hónapon keresztül bent maradjanak a programban és felkészültté váljanak a munkavégzésre.

A kísérleti program **a Szolnoki Műszaki Szakképzési Centrum Jendrassik György Gépipari Szakgimnáziumában** került meghirdetésre. A felhívásra CAD/CAM informatikusként végzett 5 fiatal jelentkezett.

A 4 oldalú megállapodás alapján az **Impulzus Egyesület** vállalta, hogy

* kidolgozza a programban résztvevő fiatalok egyéni hatékonyság-fejlesztő, munkahelyre történő beillesztését segítő, valamint mentoráló programelemét,
* mélyinterjút készít a programba jelentkező fiatalokkal,
* 20 órás egyéni hatékonyság és szociális kompetencia fejlesztő csoport foglalkozásokat, valamint a foglalkoztatás megkezdésével párhuzamosan további 25 órás beilleszkedést segítő csoportos és egyéni foglalkozásokat tart heti rendszerességgel,
* 13 hónapon keresztül mentori tevékenységet lát el a fiatalok programban való bennmaradása érdekében,

A programhoz való csatlakozáskor a fiatalok tervei homályosak és kidolgozatlanok voltak, de elmondásaik alapján aktuális munkaerő-piaci segítséget nem is kaptak senkitől. Nem tudták egyértelműen, hogy merre induljanak a végzettségükkel a kezükben, csak azt, hogy dolgozni akarnak és/vagy tanulni. A munkahely kiválasztásánál két tényező jelent csak meg, hogy hova veszik fel őket, illetve a fizetés nagysága.

A munkahelyi beilleszkedésüket támogató csoportfoglalkozások leghasznosabb hozadéka a kommunikációs ismereteik és képességeik fejlődése volt. Emellett kiemelten fontos volt számukra az a segítség, amit ezeken a foglalkozásokon kaptak a munkahelyük megtartásához, valamint az önismeretük fejlődéséhez. A program során a résztvevők önismerete mélyült, tudatosabbá váltak erősségeik és fejlődési lehetőségeik iránt egyaránt. A fejlesztések fókuszában, az emberi kapcsolatok rendezéséhez szükséges képességek, készségek fejlesztése állt: önismeret, emberismeret, kommunikáció, tolerancia-elfogadás, nyitottság, tanulás-fejlődés lehetősége.

A csoportfoglalkozásokra a fiatalok rendkívül pozitívan emlékeznek vissza és a foglalkozások számának növelését javasolták, akár az egyéni alkalmak hátrányára is. A foglalkozásokat a fiatalok élvezték és nagy komolysággal csinálták végig. Sokat jelentett számukra, hogy a kezdeti időszakban, a problémákkal való megküzdésben a beillesztő csoportfoglalkozáson tanultak sokat segítettek.

A program hatására kezd kialakulni a jövőképük, terveikben - a csoportfoglalkozások után kitöltött kérdőívek szerint - háttérbe szorult a másik városban, vagy a külföldön való boldogulás említése. A közép és hosszú távú célok differenciálódtak, szélesebb spektrumot ölelnek fel, mint a program kezdetekor. Elképzeléseik határozottabbakká váltak.

Erősödött az emberi kapcsolatok fontossága, saját hasznosság érzetük fontossága, valamint a kiszámíthatóságra, szervezettségre és biztonságra való vágy.

Válaszaikban azt is megfogalmazták, hogy olyan városban szeretnének élni, ahol több - és nem minden esetben fizetős - lehetőség van a sportolásra, szórakozásra. Fontos, hogy legyenek munkahelyek, megfelelő legyen a közbiztonság, és segítőkészek legyenek az emberek egymással. Ezen feltételek megvalósulásával Szolnokon elégedettek. Technikai feltételként a tömegközlekedés javítását emelték ki, amely mind a bejutás, mind a munkahely megközelítése szempontjából nehézkes.

A program során jelentősen változtak a munkahely választás szempontjai, a munkahellyel kapcsolatos elvárásaik is. A fiatalokat motiváló tényezők említésük gyakoriságának sorrendjében:

* számukra kihívást jelentő, szakmai végzettségüknek megfelelő feladatok végzése,
* munkájuk elismerése, vezetőktől kapott visszajelzések, s a rájuk irányuló figyelem,
* segítő szakmai vezető, akitől tanulni lehet,
* jó hangulat, egymással toleráns emberi kapcsolatok,
* olyan munkahely, ahol ők is segíthetnek és ezáltal fontosak a munkahelyi közösség számára,
* előrelépési lehetőségek és a megfelelő bérezés.

Az **F. Segura Hungária Kft**-nél, mivel előre nem tudták pontosan, hogy milyen végzettséggel rendelkező, illetve milyen összetételű fiatalok fognak jelentkezni a programra, így betanított hegesztő operátori munkát ajánlottak fel a fiataloknak. Rövid (1 hónapos) felkészítés után 5 fő kezdett náluk a nyár folyamán dolgozni: 2016. augusztus 15-e volt az első munkanapjuk.

Az F. Segura Hngária Kft-nél jelenleg zajló kapacitás fejlesztés kitűnő alkalom volt az 5 fiatalember szakmai és magánemberi érdeklődésének figyelembevételére. A jelenleg náluk dolgozó fiatalok közül 1fő a présgépkezelést választva bekapcsolódott a présgépkezelői tréningükbe, további terve, hogy esetleg a munkaadó bíztatására egyetemre megy és duális képzésben vesz részt. Két fiatalember a szerszámkarbantartáson a szerszámokhoz szükséges rajzok módosításába lett bevonva, illetve CNC és huzalszikraforgácsoló gépekre történő programírásban mélyítik tovább ismereteiket. Egy fiatal lehetőséget kapott a huzalszikraforgácsoló gép megismerésére, egy másik résztvevő fiatalt pedig az F. Segura Hungária Kft.-nál lévő robotok munkájába vonták be, illetve a termelést segíti számítógépes ismereteivel.

A program remek lehetőséget jelentett a cég számára, hogy kiváló szakmai ismeretekkel rendelkező, lelkiismeretes munkatársakat találjon, akik hosszú távú elköteleződést éreznek és karrierlehetőséget látnak egy olyan dinamikusan fejlődő vállalatban, mint az F. Segura Hungária Kft. A cég a továbbiakban is szeretne a programban részt venni.

**Szolnok Megyei Jogú Város Önkormányzata** Munkaadó közreműködésével forrást biztosított 10.000 Ft (+járulékok)/ fő/hó mértékben a programban résztvevő fiatalok számára. Az Önkormányzat finanszírozta az Impulzus Egyesület munkáját a szakképzésből kikerülő fiatalok támogatását elősegítő, fejlesztő, felkészítő csoportfoglalkozások, illetve egyéni felkészítő alkalmak megszervezését és lebonyolítását illetően. A kísérleti program megvalósulását koordinálta az Önkormányzat, illetve felülvizsgálja annak előrehaladását. Csekély összegű támogatási szerződést kötött az Önkormányzat az F. Segura Hungária Kft.-vel, melyben a fiatalok számára nyújtott 10.000 Ft-os támogatásra és a járulékokra fordítható forrást biztosította. Az Impulzus Egyesület szolgáltatásait számla ellenében finanszírozta az Önkormányzat.

***Amennyiben cégvezetőként felkeltette érdeklődését beszámolónk, és csatlakozni szeretne gyakornoki programunkhoz, 2017. március 10-ig az alábbi elérhetőségeken jelentkezhet:***

Bagdi Gabriella ifjúsági-közoktatási ügyintéző

Szolnok Megyei Jogú Város Polgármesteri Hivatala

5000 Szolnok Kossuth tér 9.

bagdig@ph.szolnok.hu

06/56/503-475